Muzvare Mukoko Vanonzi Vaiswa Mumaoko eMapurisa
Hama dzaMuzvare Mukoko dzinoti dzavaona vari vapenyu, kunyange hazvo vanga vakasungwa maoko nemakumbo nekechemu
Mutungamiri weZimbabwe Peace Project, Muzvare Jestina Mukoko, avo vakapambwa kumba kwavo kuNorton musi wa3 Zvita, vanonzi vawanikwa vari vapenyu uye vangangomiswe pamberi pedare neChitatu. Hanzvadzi yaMuzvare Mukoko, VaCosmas Mukoko, vaudza Studio 7 kuti Muzvare Mukoko vakaunzwa kumba vari muhusungwa neChipiri nemapurisa achiti aitsvaga humbowo hwekuti vaida kupidigura hurumende yaVaMugabe. Muzvare Mukoko vanonzi vanga vari vakaiswa kechemu dzemumakumbo pamwe nemuoko. Gweta riri kushandawo panyaya iyi, VaOtto Saki, veZimbabwe Lawyers for Human Rights, vaudza Studio 7 kuti ichokwadi kuti Muzvare Mukoko vave mumaoko emapurisa. Asi VaSaki vati mapurisa aramba kuti magweta avaone. Zvinonziwo dzimwe nhengo dzeMDC dzakapambwa nevanhu vanofungidzirwa kuti vasori dzaiswawo mumaoko emapurisa. Studio7 haina kuziva kuti vaiswa mumaoko emapurisa ndivanani. Hazvisi kuzivikanwawo kana vashandi vaviri ve ZPP, Pascal Gonzo na Broderick Takawira, vari pakati pevanhu vanonzi vaendeswa kumapurisa. Kuburitswa pachena kune vanhu ava kunotevera mashoko emutungamiri weMDC, VaMorgan Tsvangirai, avo vakapa hurumende yaVaMugabe kusvika musi wa 1 Ndira, kuti iburitse muhusungwa vose vakapambwa, kana kuti kuvaunza kumatare edzimhosva. VaTsvangirai vakati kana hurumende isina kuita zvavari kuda, MDC yaizobuda zvachose munhaurirano neZanu PF. Dzimwe Nhau Kubva kuStudio7...